ROZHODNUTIE KOMISIE
z 20. januára 2006
o podrobných pravidlách vykonávania rozhodnutia Rady 2004/904/ES, pokiaľ ide o systémy riadenia a kontroly v členských štátoch, a o pravidlách administratívneho a finančného riadenia projektov spolufinancovaných Európskym fondom pre utečencov
[oznámené pod číslom K(2006) 51/3]
(Len český, holandský, anglický, estónsky, fínsky, francúzsky, nemecký, grécky, maďarský, taliansky, švédsky, lotyšský, litovský, poľský, portugalský, slovenský, slovinský a španielsky text je autentický)
(2006/401/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2004/904/ES z 2. decembra 2004 o zriadení Európskeho fondu pre utečencov na obdobie 2005-2010 (1) a najmä na jeho článok 13 ods. 5,
keďže:
(1)
Pre zabezpečenie spoľahlivého finančného riadenia pomoci poskytovanej z Európskeho fondu pre utečencov (ďalej len „fond“), je potrebné prijať usmernenia na organizáciu úloh orgánov zodpovedných za vykonávanie spolufinancovaných opatrení.
(2)
Pre zabezpečenie toho, aby sa finančné prostriedky Spoločenstva využívali v súlade so zásadami spoľahlivého finančného riadenia, je potrebné zaviesť systémy riadenia a kontroly, ktoré umožnia dostatočný revízny záznam a poskytnú Komisii akúkoľvek pomoc potrebnú na vykonávanie kontrol, najmä kontrol vzoriek.
(3)
Pre zabezpečenie efektívneho a správneho využívania finančných prostriedkov Spoločenstva sa majú stanoviť jednotné kritériá pre kontroly, ktoré vykonávajú členské štáty podľa článku 25 rozhodnutia 2004/904/ES.
(4)
Pre zabezpečenie jednotného vybavovania výkazov výdavkov, na ktoré sa požaduje podpora z fondu podľa článku 24 rozhodnutia 2004/904/ES, sa má vypracovať vzorový výkaz výdavkov.
(5)
V súlade s článkom 3 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii a Zmluve o založení Európskeho spoločenstva, Spojené kráľovstvo sa zúčastňuje na rozhodnutí 2004/904/ES a v dôsledku toho aj na tomto rozhodnutí.
(6)
V súlade s článkom 3 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii a Zmluve o založení Európskeho spoločenstva, Írsko sa zúčastňuje na rozhodnutí 2004/904/ES a v dôsledku toho aj na tomto rozhodnutí.
(7)
V súlade s článkami 1 a 2 Protokolu o postavení Dánska, ktorý tvorí prílohu k Zmluve o Európskej únii a Zmluve o založení Európskeho spoločenstva, Dánsko sa nezúčastňuje na rozhodnutí 2004/904/ES, nie je viazané ním a ani týmto rozhodnutím.
(8)
Opatrenia stanovené týmto rozhodnutím, sú v súlade so stanoviskom výboru, založenom na základe článku 11 rozhodnutia č. 2004/904/ES,
PRIJALA TOTO ROZHODNUTIE:
KAPITOLA I
ROZSAH PÔSOBNOSTI A VYMEDZENIE POJMOV
Článok 1
Týmto rozhodnutím sa stanovujú podrobné pravidlá pre vykonávanie rozhodnutia 2004/904/ES pokiaľ ide o systémy riadenia a kontroly a pravidlá pre administratívne a finančné riadenie finančných prostriedkov poskytnutých Európskym fondom pre utečencov (ďalej len „fond“) a spravovaných členskými štátmi.
Článok 2
Na účely tohto rozhodnutia sa používajú tieto pojmy:
1.
„Zodpovedný orgán“ je funkčný orgán členského štátu alebo vnútroštátny orgán verejnej moci určený členským štátom podľa článku 13 ods. 1 rozhodnutia 2004/904/ES.
2.
„Delegovaný orgán“ je akýkoľvek orgán štátnej správy alebo súkromnoprávny orgán zriadený v súlade s právom členského štátu, ktorý plní verejnoprospešné úlohy a na ktorý zodpovedný orgán deleguje niektoré alebo všetky úlohy v rámci uplatňovania na základe článku 13 ods. 1 rozhodnutia 2004/904/ES.
3.
„Osvedčujúci orgán“ je osoba alebo odbor funkčne nezávislý od schvaľovacieho odboru zodpovedného orgánu alebo delegovaného orgánu určený členským štátom na osvedčovanie výkazov výdavkov podľa článku 24 ods. 2 rozhodnutia 2004/904/ES.
4.
„Kontrolný orgán“ je osoba alebo odbor funkčne nezávislý od schvaľovacieho odboru zodpovedného orgánu alebo delegovaného orgánu určený členským štátom na vykonávanie kontrol a opatrení podľa článku 25 ods. 1 písm. a) rozhodnutia 2004/904/ES.
KAPITOLA II
SYSTÉMY RIADENIA A KONTROLY
Článok 3
Všeobecné zásady
Systémy riadenia a kontroly vytvorené členskými štátmi stanovujú:
1.
presné vymedzenie funkcií orgánov a/alebo osôb, ktoré sa zúčastňujú sa riadení alebo kontrole a presné rozdelenie funkcií v rámci každého orgánu,
2.
presné vymedzenie funkcií medzi orgánmi, odbormi a/alebo osobami, ktoré sa zúčastňujú na riadení, kontrole a osvedčovaní výdavkov,
3.
primerané zdroje pre každý orgán alebo oddelenie, aby mohli vykonávať pridelené funkcie počas celého obdobia vykonávania opatrení financovaných z fondu,
4.
účinné interné predpisy pre kontrolu v rámci zodpovedného orgánu a delegovaného orgánu,
5.
spoľahlivé účtovné, monitorovacie a finančné systémy pre podávanie správ v elektronickej forme,
6.
účinné systémy podávania správ a monitorovania pre prípady, keď úlohy sú delegované,
7.
existenciu podrobných príručiek týkajúcich sa postupov vo vzťahu k uskutočňovaným funkciám,
8.
účinné predpisy pre audit fungovania systému,
9.
systémy a postupy na zabezpečenie dostatočných podkladov pre revízny záznam,
10.
postupy pre oznamovanie a monitorovanie nezrovnalostí a spätné vymáhanie bezdôvodne vyplatených čiastok.
Článok 4
Určenie orgánov
1. Členský štát určí:
-
zodpovedný orgán
-
osvedčujúci orgán
-
kontrolný orgán.
2. Členské štáty prijmú predpisy upravujúce vzťahy s uvedenými orgánmi. Bez toho, aby boli dotknuté ustanovenia tohto rozhodnutia, členský štát prijme predpisy upravujúce vzťahy medzi uvedenými orgánmi, ktoré konajú v súlade s inštitucionálnymi, právnymi a finančnými systémami dotknutého členského štátu.
3. Bez toho, aby boli dotknuté ustanovenia článku 3 bodu 2, niektoré alebo všetky riadiace, osvedčovacie alebo kontrolné funkcie môže vykonávať ten istý orgán.
Článok 5
Zodpovedný orgán
1. Zodpovedný orgán zodpovedá za účelné, účinné a správne riadenie a vykonávanie viacročných a ročných programov podporovaných fondom, najmä za:
a)
predkladanie viacročného programu Komisii v súlade so vzorom uvedeným v prílohe 1,
b)
predkladanie ročného programu Komisii v súlade so vzorom uvedeným v prílohe 2,
c)
zabezpečenie toho, že projekty na financovanie sa vyberajú v súlade s podmienkami a kritériami stanovenými v článkoch 14 a 20 rozhodnutia 2004/904/ES a v súlade so štandardnými postupmi stanovenými v článku 10 tohto rozhodnutia bez toho, aby boli dotknuté dodatočné kritériá stanovené platnými vnútroštátnymi pravidlami a pravidlami Spoločenstva,
d)
zabezpečenie účelného administratívneho, zmluvného a finančného riadenia opatrení v súlade so štandardnými postupmi stanovenými v článku 11 tohto rozhodnutia,
e)
zabezpečenie zákonnosti a správnosti transakcií.
2. Zodpovedný orgán stanoví postupy prostredníctvom ktorých zabezpečí, že všetky dokumenty týkajúce sa výdavkov a kontrol, vyžadované pre dostatočný revízny záznam, sa uchovávajú v súlade s požiadavkami článku 9.
3. Zodpovedný orgán zabezpečí, že na účely vykonávania kontrol uvedených v článku 25 ods. 1 písm. a) rozhodnutia 2004/904/ES sa kontrolnému orgánu poskytnú všetky potrebné informácie o vykonaných postupoch riadenia a projektoch spolufinancovaných z fondu.
4. Zodpovedný orgán zabezpečí, že na účely vykonávania jeho úloh sa osvedčujúcemu orgánu poskytnú všetky potrebné informácie o vykonaných postupoch riadenia, projektoch spolufinancovaných z fondu a výsledkoch kontrol vykonaných kontrolných orgánom.
5. Zodpovedný orgán prijme platby vykonané Komisiou a je zodpovedný za poskytnutie platieb príjemcom. Predkladá Komisii žiadosti o platby riadne osvedčené osvedčujúcim orgánom a zostavené v súlade s prílohou 5, v prípade potreby spolu s priebežnou alebo záverečnou správou, ktorej vzory sú uvedené v prílohách 3 a 4, a s výkazom výdavkov zostaveným v súlade s prílohou 6.
6. Zodpovedný orgán zabezpečí, že správy o vykonávaní a hodnotení opatrení spolufinancovaných fondom, sa predkladajú v súlade s časovým plánom stanoveným v článku 28 rozhodnutia 2004/904/ES.
Článok 6
Delegovanie úloh zodpovedným orgánom
Ak zodpovedný orgán deleguje niektoré alebo všetky úlohy na delegovaný orgán, súčasne presne určí rozsah delegovaných úloh a podrobné postupy pre ich vykonávanie, ktoré spĺňajú podmienky stanovené v článku 3.
Do týchto postupov zahrnie aj poskytovanie pravidelných informácií zodpovednému orgánu o účinnom plnení delegovaných úloh a opis použitých prostriedkov.
Úlohy delegované zodpovedným orgánom sa oznámia delegovanému orgánu, ktorý ich potvrdí.
Článok 7
Kontrolný orgán
1. Kontrolný orgán je zodpovedný za zabezpečenie organizácie kontrol stanovených v článku 25 ods. 1 písm. a) rozhodnutia 2004/904/ES v súlade s medzinárodnými normami.
2. Kontroly uvedené v odseku 1 zahŕňajú podstatnú vzorku spolufinancovaných projektov, vybraných na základe analýzy rizika, ktoré predstavujú aspoň 10 % celkových oprávnených výdavkov pre každý viacročný program. Metóda výberu vzorky zohľadňuje tieto požiadavky:
a)
obsahuje vhodný výber projektov podľa typu a veľkosti,
b)
berie do úvahy všetky rizikové faktory, ktoré boli zistené pri vnútroštátnych kontrolách alebo kontrolách Spoločenstva, a aspekty pomeru nákladov a výnosov zohľadňujúc pri tom predchádzajúce účtovné kontroly,
c)
zabezpečuje, že pri použitej metóde výberu vzorky pri kontrolách podľa článku 25, sa vyberajú projekty, ktoré sú reprezentatívne vzhľadom na cieľovú skupinu každého ročného programu.
3. Pri vykonávaní kontrol kontrolný orgán overuje:
a)
účinnú aplikáciu systémov riadenia a kontroly, prípadné nezrovnalosti a ich závažnosť,
b)
existenciu dostatočných podkladov pre audit,
c)
primeraný počet účtovných záznamov, súlad týchto záznamov s podpornými dokumentmi, ktoré sa nachádzajú u zodpovedného orgánu alebo iného delegovaného orgánu, príjemcov grantov, prípadne iné organizácie alebo spoločnosti zapojené do realizácie projektu,
d)
skutočnosť, že výdavkové položky sú v súlade s požiadavkami oprávnenosti stanovenými v rozhodnutí Komisie K(2006) 51 konečné rozhodnutie/1, s požiadavkami stanovenými v rámci vnútroštátneho postupu výberu, s podmienkami dohody o poskytnutí grantu alebo inými právnymi nástrojmi, na základe ktorých sa poskytuje podpora, a so skutočne vykonanými činnosťami,
e)
skutočnosť, že využitie alebo zamýšľané využitie projektu je v súlade s cieľmi stanovenými v článkoch 4 až 7 rozhodnutia 2004/904/ES a je prínosom pre cieľové skupiny uvedené v článku 3 rozhodnutia 2004/904/ES,
f)
skutočnosť, že finančné príspevky Spoločenstva sú v súlade s podmienkami stanovenými v článku 20 rozhodnutia 2004/904/ES alebo s inými platnými predpismi Spoločenstva a príjemcom sa vyplácajú v plnej výške a bez omeškania,
g)
skutočnosť, že sa poskytlo primerané spolufinancovanie.
4. Záverečná správa o vykonávaní ročného programu uvedená v článku 28 ods. 2 rozhodnutia 2004/904/ES obsahuje výsledky všetkých kontrol vykonaných kontrolným orgánom a opis opatrení prijatých zodpovedným orgánom so zreteľom na zistené odchýlky alebo nezrovnalosti.
Článok 8
Osvedčujúci orgán
Osvedčujúci orgán je zodpovedný za osvedčovanie výkazov výdavkov zostavených zodpovedným orgánom v súlade s článkom 24 rozhodnutia 2004/904/ES v súlade so vzorom uvedeným v prílohe 6.
Cieľom osvedčenia je zabezpečiť, aby:
1.
bol výkaz výdavkov presný, vychádzal zo spoľahlivých účtovných systémov a bol založený na overiteľných podporných dokumentoch,
2.
vykázané výdavky boli v súlade s platnými vnútroštátnymi pravidlami a pravidlami Spoločenstva a aby vznikli v rámci projektov vybraných pre financovanie v súlade s platnými kritériami ročného programu a spĺňali pritom platné vnútroštátne pravidlá a pravidlá Spoločenstva,
3.
sa na účely osvedčenia osvedčujúcemu orgánu poskytli príslušné informácie od zodpovedného orgánu o vykonaných postupoch riadenia, projektoch spolufinancovaných fondom a vykonaných kontrolách výdavkov zahrnutých do výkazu výdavkov,
4.
sa náležite zohľadnili všetky audity vykonané kontrolným orgánom,
5.
sa z výkazu výdavkov náležite odpočítali všetky vrátené čiastky finančných prostriedkov Spoločenstva, u ktorých sa na základe zistených nezrovnalostí zistilo, že boli bezdôvodne vyplatené, spolu s prípadnými úrokmi.
Článok 9
Revízny záznam
1. Systémy riadenia a kontroly členských štátov poskytujú adekvátne revízne záznamy.
2. Revízny záznam sa považuje za dostatočný, ak umožňuje:
a)
odsúhlasenie osvedčených výkazov výdavkov predložených Komisii s jednotlivými záznamami o výdavkoch a podpornými dokumentmi, ktoré sú vedené na rôznych administratívnych úrovniach zodpovedného orgánu, delegovaného orgánu a u konečných príjemcov;
a
b)
overenie pridelenia a presunov finančných prostriedkov Spoločenstva poskytnutých z fondu a zdrojov spolufinancovania projektu.
3. Zodpovedný orgán prijme postupy, aby zabezpečil vedenie evidencie o umiestnení všetkých dokladov, ktoré sa týkajú konkrétnych platieb zrealizovaných v rámci Európskeho fondu pre utečencov, a aby mohli byť tieto doklady predložené na kontrolu, ak o to požiada:
a)
kontrolný orgán
b)
osvedčujúci orgán
c)
úradníci a splnomocnení zástupcovia Komisie vrátane Európskeho úradu pre boj proti podvodom (OLAF) a Európskeho dvora audítorov.
4. Po dobu piatich rokov od úhrady konečného zostatku Komisiou v rámci každého ročného programu zodpovedný orgán uchováva pre potreby Komisie, Európskeho úradu pre boj proti podvodom (OLAF) a Európskeho dvora audítorov všetky podporné dokumenty, t. j. originály alebo overené verzie zodpovedajúce originálu, na všeobecne akceptovaných nosičoch údajov, ktoré sa týkajú výdavkov a kontrol dotknutých projektov. Táto lehota sa preruší v prípade súdneho konania alebo na základe riadne odôvodnenej žiadosti Komisie.
KAPITOLA III
PRAVIDLÁ PRE ADMINISTRATÍVNE A FINANČNÉ RIADENIE PROJEKTOV ZODPOVEDNÝM ORGÁNOM
Článok 10
Výber a hodnotenie
Zodpovedný orgán prijme podrobné postupy pre výber opatrení, ktoré sa majú spolufinancovať z fondu. Tieto postupy zahŕňajú inter alia:
a)
organizáciu postupov pri výbere a hodnotení v súlade s princípmi transparentnosti a rovnakého zaobchádzania, prípadne platnými pravidlami verejného obstarávania, využívajúc pritom všetky nevyhnutné opatrenia s cieľom vyhnúť sa možným konfliktom záujmov,
b)
oznamovanie výziev na predkladanie návrhov a verejných súťaží vhodnými formami na vnútroštátnej a regionálnej úrovni,
c)
príjem žiadostí, potvrdzovanie príjmu, registráciu a evidenciu žiadostí o spolufinancovanie,
d)
formálne, kvalitatívne a rozpočtové analýzy a posudzovanie žiadostí na základe kritérií uvedených vo výzve na predkladanie návrhov alebo verejnej súťaži,
e)
organizáciu stretnutí a vzťahy s výberovými a hodnotiacimi komisiami,
f)
konzultácie s príslušnými orgánmi pokiaľ ide o komplementaritu navrhovaných opatrení s ostatnými regionálnymi, vnútroštátnymi a komunitárnymi finančnými nástrojmi,
g)
prijímanie rozhodnutí o výbere projektov na príslušnej úrovni zodpovedného orgánu,
h)
uverejňovanie výsledkov výberového a hodnotiaceho konania,
i)
informovanie žiadateľov o výsledkoch postupu pri výbere v písomnej forme spolu s odôvodnením rozhodnutí o výbere.
Článok 11
Postupy pre administratívne, zmluvné a finančné riadenie opatrení
1. Zodpovedný orgán prijme podrobné postupy pre riadenie opatrení, ktoré zahŕňajú inter alia:
a)
podpisovanie zmlúv, dohôd o poskytovaní grantov alebo iných obdobných právnych nástrojov s vybranými príjemcami,
b)
následný dohľad týkajúci sa dohôd a ich zmien a doplnení prostredníctvom vytvorenia systému administratívneho monitorovania projektov (výmena korešpondencie, vydávanie a monitorovanie zmien a doplnení a upomienok, príjem a spracovávanie žiadostí, atď.),
c)
analýzy správ o činnosti a finančných správ týkajúcich sa projektu, overovanie poskytovania spolufinancovaných produktov a služieb, prípadne overovanie na mieste,
d)
overovanie pravdivosti vykázaných výdavkov projektu a oprávnenosti týchto výdavkov vzhľadom na podmienky stanovené v rozhodnutí K(2006) 51 konečné rozhodnutie/1 a vnútroštátne pravidlá,
e)
podmienky prijímanie, overovanie a potvrdzovanie žiadostí o platby, schvaľovanie a vyplácanie výdavkov a ich zápis do účtovných záznamov,
f)
spätné vymáhanie nepoužitých finančných prostriedkov alebo prostriedkov, ktoré príjemcovia použili na neoprávnené výdavky.
2. Zmluvy alebo dohody o poskytnutí grantu uvedené v odseku 1a stanovia inter alia:
a)
výšku grantu a maximálne percento vzhľadom na oprávnené a celkové náklady projektu,
b)
podrobný opis a časový plán podporovaného projektu,
c)
schválený predbežný rozpočet a finančný plán projektu,
d)
časový plán a ustanovenia o uplatňovaní dohody (povinnosť predkladania správ, zmeny a doplnenia, vypovedanie dohody, …),
e)
definíciu oprávnených nákladov,
f)
podmienky pre vyplácanie grantu a požiadavky vedenia účtovníctva.
3. Zodpovedný orgán vytvorí systém na zaznamenávanie a uchovávanie podrobných účtovných záznamov v elektronickej forme o každom projekte v rámci ročných programov a zabezpečí primeraný zber údajov o uplatňovaní projektov na účely finančného riadenia, monitorovania, kontroly a hodnotenia.
KAPITOLA IV
KONTROLA
Článok 12
Zodpovednosť členských štátov
1. Členské štáty sú zodpovedné za zabezpečenie spoľahlivého finančného hospodárenia vzhľadom na opatrenia financované fondom a za zákonnosť a správnosť príslušných transakcií. Zabezpečia, že zodpovedným orgánom, vrátane delegovaného orgánu, osvedčujúcim orgánom, kontrolným orgánom a ostatným dotknutým orgánom, sa poskytne dostatočné usmernenie o predpisoch týkajúcich sa systémov riadenia a kontroly, ktoré zabezpečia, že finančné prostriedky Spoločenstva sa využívajú účelne a správne.
2. Členské štáty zabezpečia, že systémy riadenia a kontroly sa vytvoria v súlade s požiadavkami článkov 3 až 11. Sú zodpovedné za zabezpečenie efektívneho fungovania systémov počas celého obdobia uplatňovania opatrení financovaných fondom.
3. Pri predložení návrhu ročného programu na rok 2005 členské štáty predložia Komisii opis systémov organizácie a postupov zodpovedného orgánu, delegovaného orgánu, osvedčujúcich a kontrolných orgánov v súlade s požiadavkami stanovenými v článkoch 3 až 11.
4. Pri každej podstatnej zmene systémov a postupov členské štáty poskytnú aktualizovaný opis systémov riadenia a kontroly.
Článok 13
Zodpovednosť Komisie
1. Do 12 mesiacov od prijatia opisu uvedeného v článku 12 ods. 3 Komisia vykoná písomnú analýzu systémov riadenia a kontroly vytvorených členským štátom a kontrolu vykonávacích postupov na mieste, kontrolných systémov, účtovných postupov, postupov obstarávania a prideľovania grantov, ktorými sa riadia zodpovedný orgán a delegovaný orgán. Komisia informuje členský štát o všetkých chybách alebo nezrovnalostiach zistených v systémoch a o potrebných nápravných opatreniach.
2. Bez toho, aby bol dotknutý článok 26 rozhodnutia Komisie 2004/904/ES Komisia pri každej podstatnej zmene preskúma postupy alebo systémy vytvorené členskými štátmi.
Článok 14
Spolupráca s kontrolnými orgánmi členských štátov
1. Komisia spolupracuje s kontrolnými orgánmi určenými členskými štátmi pri koordinácii ich kontrolných plánov a spôsobov auditu a bezodkladne vykoná výmenu výsledkov auditov systémov riadenia a kontroly s cieľom čo najlepšie využiť zdroje kontroly a vyhnúť sa duplicitnej činnosti.
2. Komisia a kontrolné orgány sa pravidelne stretávajú aspoň raz ročne s cieľom spoločne preskúmať výsledky kontrol zahrnutých vo výročných správach predložených podľa článku 28 ods. 2 rozhodnutia 2004/904/ES a vymeniť si názory na ostatné otázky súvisiace so zlepšovaním systémov riadenia a kontroly.
KAPITOLA V
USTANOVENIA O POUŽÍVANÍ EURA
Článok 15
Viacročné a ročné programy
1. Návrh viacročných a ročných programov uvedených v článku 16 rozhodnutia 2004/904/ES sa Komisii predkladá v eurách.
2. Členské štáty, ktoré v deň predloženia návrhu viacročného alebo ročného programu nepoužívajú euro ako svoju menu, predložia finančné informácie obsiahnuté v prílohách 1 a 2 k tomuto rozhodnutiu v eurách a v ich národnej mene. Výmenný kurz používaný pri prepočte národnej meny na euro predstavuje denný kurz uverejnený v sérii C Úradného vestníka Európskej únie v posledný pracovný deň v mesiaci, ktorý predchádza mesiacu, v ktorom je viacročný alebo ročný program predložený Komisii.
Článok 16
Správy, výkazy výdavkov a žiadosti o platby
1. Správy o postupe, záverečné správy o realizácii, výkazy výdavkov a žiadosti o platbu uvedené v rozhodnutí 2004/904/ES sa predkladajú Komisii v eurách.
2. Členské štáty, ktoré v deň predloženia správ nepoužívajú euro ako svoju menu, môžu predložiť finančné informácie obsiahnuté v prílohách 3, 4 a 6 v eurách a v ich národnej mene. Výmenný kurz používaný pri prepočte národnej meny na euro pri výdavkoch v národnej mene v tomto prípade predstavuje denný kurz uverejnený v Úradnom vestníku Európskej únie v posledný pracovný deň v mesiaci, ktorý predchádza mesiacu, v ktorom bol výdavok zaznamenaný v účtovných záznamoch zodpovedného orgánu.
3. Ak členský štát, ktorý pri prepočte použil postup uvedený v predchádzajúcom odseku, prijme euro za svoju menu, tento postup platí aj naďalej pri všetkých výdavkoch zaznamenaných v účtovných záznamoch zodpovedného orgánu pred dňom nadobudnutia účinnosti fixného výmenného kurzu medzi národnou menou a eurom.
KAPITOLA VI
ZÚČTOVANIE
Článok 17
Zúčtovanie
1. Do deviatich mesiacov odo dňa oprávnenosti nákladov uvedených v ročnom rozhodnutí o spolufinancovaní fondom zodpovedný orgán predloží Komisii tieto dokumenty:
a)
záverečnú správu o realizácii ročného programu zostavenú v súlade so vzorom uvedeným v prílohe 4,
b)
záverečný výkaz výdavkov zostavený v súlade so vzorom uvedeným v prílohe 6 osvedčený osvedčujúcim orgánom,
c)
správu o vykonaných kontrolách zostavenú kontrolným orgánom,
d)
žiadosť o platbu alebo vyhlásenie o splatnej náhrade zostavené v súlade so vzorom uvedeným v prílohe 5.
2. Lehota deviatich mesiacov uvedená v odseku 1 sa preruší, ak Komisia prijme rozhodnutie o pozastavení platieb spolufinancovania pre príslušný ročný program v súlade s ustanoveniami článku 26 ods. 2 rozhodnutia 2004/904/ES. Lehota začína opätovne plynúť odo dňa oznámenia rozhodnutia Komisie uvedeného v článku 26 ods. 3 rozhodnutia 2004/904/ES členskému štátu.
3. Bez toho, aby boli dotknuté ustanovenia článku 26 rozhodnutia 2004/904/ES Komisia do šiestich mesiacov od prijatia dokumentov uvedených v odseku 1 informuje členský štát o výške výdavkov zúčtovateľných z fondu a o všetkých finančných opravách, ktoré vyplývajú z rozdielu medzi vykázanými výdavkami a výdavkami zúčtovateľnými z rozpočtu. Členský štát môže svoje pripomienky predložiť do troch mesiacov.
4. Komisia do troch mesiacov od doručenia pripomienok členského štátu stanoví výšku čiastky, ktorá je zúčtovateľná z fondu a vyžiada vrátenie rozdielu medzi konečnou čiastkou zúčtovateľnou z fondu a prostriedkami už vyplatenými členskému štátu.
5. Ak zodpovedný orgán neposkytne dokumenty podľa odseku 1 do stanoveného dátumu a v prijateľnom formáte, Komisia automaticky zruší spolufinancovanie fondom na obdobie uvedené v rozhodnutí o spolufinancovaní, vydá príkaz na spätné vymáhanie všetkých čiastok vyplatených v rámci predbežného financovania podľa rozhodnutia o spolufinancovaní a zruší všetky nevyplatené čiastky.
6. Automatické zrušenie záväzkov stanovené v odseku 5 ohľadne vyplácania prostriedkov pre príslušné projekty sa pozastaví v prípadoch, keď v čase predkladania dokumentov uvedených v odseku 1 na úrovni členských štátov prebiehajú súdne alebo správne konania s odkladným účinkom. V predloženej čiastkovej záverečnej správe členský štát poskytne podrobné informácie o týchto projektoch a každých šesť mesiacov zašle správy o dosiahnutom postupe. Členský štát predkladá dokumenty uvedené v ods. 1 pre tieto projekty do 3 mesiacov od ukončenia súdnych alebo správnych konaní.
KAPITOLA VII
ZÁVEREČNÉ USTANOVENIA
Článok 18
Záverečné ustanovenia
Členské štáty môžu uplatňovať prísnejšie vnútroštátne predpisy o kontrole ako sú uvedené v tomto rozhodnutí.
Článok 19
Toto rozhodnutie je určené Belgickému kráľovstvu, Českej republike, Spolkovej republike Nemecko, Estónskej republike, Helénskej republike, Španielskemu kráľovstvu, Francúzskej republike, Írsku, Talianskej republike, Cyperskej republike, Lotyšskej republike, Litovskej republike, Luxemburskému veľkovojvodstvu, Maďarskej republike, Maltskej republike, Holandskému kráľovstvu, Rakúskej republike, Poľskej republike, Portugalskej republike, Slovinskej republike, Slovenskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 20. januára 2006.